CELEX: 62021TN0057
Language: hr
Date: 2021-01-27 00:00:00
Title: Predmet T-57/21: Tužba podnesena 27. siječnja 2021. — Mađarska/Komisija

15.3.2021   
            
            
               HR
            
            
               Službeni list Europske unije
            
            
               C 88/43
            
         
      Tužba podnesena 27. siječnja 2021. — Mađarska/Komisija
      (Predmet T-57/21)
      (2021/C 88/57)
      Jezik postupka: mađarski
      
         Stranke
      
      
         Tužitelj: Mađarska (zastupnici: M. Z. Fehér i G. Koós, agenti)
      
         Tuženik: Europska komisija
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  poništi Provedbenu odluku Komisije (EU) 2020/1734 оd 18. studenoga 2020. o isključenju iz financiranja Europske unije određenih izdataka država članica nastalih u okviru Europskog fonda za jamstva u poljoprivredi (EFJP) i Europskog poljoprivrednog fonda za ruralni razvoj (EPFRR) (1) u dijelu koji se odnosi na Mađarsku kojom se potpore po površini za proračunsko razdoblje 2018. isključuju iz financiranja Unije zbog nedovoljnog broja provedenih kontrola na terenu;
               
            
                  —
               
               
                  naloži snošenje troškova Europskoj komisiji.
               
            
         Tužbeni razlozi i glavni argumenti
      
      U prilog osnovanosti tužbe tužitelj ističe jedan tužbeni razlog.
      Tužitelj navodi da je Komisija pogrešno tumačila izričaj „nadležno tijelo može na odgovarajući način povećati postotak korisnika koji će biti predmet provjera na licu mjesta sljedeće godine” iz članka 35. Provedbene uredbe br. 809/2014 (2) te je na temelju tog pogrešnog tumačenja razvila zavaravajuću praksu. Tužitelj smatra da se isključenje temelji na činjenici da se Komisija u svojim radnim dokumentima smatra vezanom tumačenjem koje je tehnički pogrešno i nije u skladu s navedenom odredbom te provedbene uredbe.
      Komisija je, donošenjem radnih dokumenata, u praksi državama članicama oduzela mogućnost određivanja postotka dodatnih korisnika za koje se smatra nužnim podvrgavanje provjerama na licu mjesta. Pobijano isključenje je nezakonito jer Komisija, protivno onome što je utvrđeno u provedbenoj uredbi, korištenjem konkretne metode izračuna posebno određuje jedini iznos povećanja postotka provjera koji smatra pravilnim. K tome, takvo je utvrđivanje tehnički neutemeljeno jer Komisija ne uzima u obzir razlike u provjerama država članica i njihovu učinkovitost.
      
         (1)  SL 2020., L 390, str. 10.
      
         (2)  Provedbena uredba Komisije (EU) br. 809/2014 оd 17. srpnja 2014. o utvrđivanju pravila za primjenu Uredbe (EU) br. 1306/2013 Europskog parlamenta i Vijeća u pogledu integriranog administrativnog i kontrolnog sustava, mjera ruralnog razvoja i višestruke sukladnosti (SL 2014., L 227, str. 69. i ispravak SL 2019., L 68, str. 16.)